སྣར་ཐང་གི་སྐོར།བཤེས་གཉེན་སྟོན་པའི་སློབ་མ་སྐུ་མཆེད་གསུམ་ལས་པོ་ཏོ་བའི་ཆོས་སྲོལ་འཛིན་པའི་སློབ་མ་ཞང་སྟོན་ཤ་ར་བ་ལ་སློབ་མ་མང་དུ་ཡོད་པ་ལས་སློབ་མའི་མཆོག་བཀའ་བབས་ལྔར་གྲགས་པའི་བྱིན་རླབས་ཀྱི་བཀའ་བབས་གཏུམ་སྟོན་བློ་གྲོས་གྲགས་དགུང་ལོ་༤༨བཞེས་པའི་ཚེ།ཕྱི་ལོ་༡༡༥༣ལོར་སྣར་གྱི་མདའི་ཐང་ལ་ལོ་ར་ཡོད་པར་སྤྱིལ་བུ་མཛད་དེ།གཞི་བཙུགས་སྣར་ཐང་གི་དགོན་པ་བཏབ་སྟེ།ལོ་བཅུ་བཞི་བཞུགས།གྲྭ་པ་སྟོང་ཙམ་འདུས་པའི་གྲགས་ཆེ་བ་རྡོ་སྟོན་རྡོ་རྗེ་གྲགས།བདུད་རྩི་གྲགས།ཞང་བཙུན་རྡོ་རྗེ་འོད།སྒ་སྟོན་ཤེས་རབ་གྲགས་རྣམས་ལས།རྡོ་སྟོན་རྡོ་རྗེ་གྲགས་ལ་ཉིད་ཀྱིས་དགོན་པ་འདི་བཟུང་ལ་འགྲོ་དོན་སྐྱོངས་གསུངས་ནས།ཁོང་རང་བྱང་རྟ་སྡེའི་ཆོས་ལུང་དུ་ཐུགས་དམ་ལ་བཞུགས་ཏེ་ཆོས་ལུང་སྐུ་གཤེགས་སུ་གྲགས།༢རྡོ་སྟོན་གྱིས་གདན་ས་ལོ་ཉི་ཤུ་མཛད།༣ཞང་བཙུན་རྡོ་རྗེ་འོད་ཀྱིས་གདན་ས་ལོ་བརྒྱད་མཛད།༤དཔལ་ལྡན་གྲོ་མོ་ཆེ་བས་གདན་ས་ལོ་སུམ་ཅུ་སོ་དགུ་མཛད།༥ཞང་སྟོན་ཆོས་ཀྱི་བླ་མས་གདན་ས་ལོ་བཅུ་མཛད།༦སངས་རྒྱས་སྒོམ་པས་གདན་ས་ལོ་བཅུ་མཛད་དེ།ཚོགས་ཆོས་ཆེན་མོར་གྲགས་པ་དང་།ལམ་སྒྲོན་ཊཱིཀྐ་སོགས་མཛད་ཅིང་།དབེན་གནས་བྱང་ཆེན་བཏབ།ཆོས་འབྱུང་ཁ་ཤས་སུ་འདིའི་སྐུ་རིང་ལ་སྣར་ཐང་དུ་མཚན་ཉིད་བཙུགས་པར་བཤད།